
A Kabala-Ménes Kft. lovasturisztikai szerepe a Lenti kistérségben

Hazánk nyugati határa mentén, Zala megye háborítatlan vidékén bújik meg a Lenti Kistérség. A térség különleges természeti adottságokkal megáldott, melynek kulturális és épített örökségéhez nagyban hozzájárul néprajzi sokszínűsége. Az Őrség – Göcsej – Hetés háromszögében élő, többségében falusi közösségek vendégszeretetükkel, ízletes ételeikkel és díszes agyagedényeikkel ejtették ámulatba az arra járó turistát. A páratlan népszokásokat, népi mesterségeket és népdalkincset magáénak tudó vidék a belföldről és a térséggel határos Szlovéniából illetve Horvátországból érkező számos vendéget nyűgözött már le. A szelíden kanyargó Kerka – folyó, a völgyek fölött magasló erdős lankák és szőlőhegyek, valamint a változatos növény – és állatvilág hazánk egyik legromantikusabb tájává varázsolták a Lenti Kistérséget. Ezen adottságokat ismerte fel éppen 100 éve Bartha László, aki ménest alapított a zalai dombok ölelésében megbúvó apró faluban, Rádiházán. Dús füvű legelők, változatos terepviszonyok, bő termést hozó szántók tették lehetővé – és teszik mind a mai napig –, hogy a lovasturizmus jelenleg is életképes ágazata legyen Magyarország turizmusának. A térségben 50 éve meghatározó jelentőséggel bíró lovasturisztikai bázist áldozatos munkával hozta létre a Török család, akik jelenleg is töretlen hittel teszik feladatukat. Kötelességüknek érzik, hogy a magyar ügetőlovak tenyésztésben továbbra is meghatározó szerepet vállaljanak, és minőségi turisztikai szolgáltatásaik révén hírnevet szerezzenek térségünk, és ezáltal hazánk lovas társadalmának.
Kutatásaimban a Kabala Ménes Kft. ismertségét, szolgáltatásait és azok megítélését vizsgáltam. Az ágazatban érdekelt szakemberekkel készített interjúk során igyekeztem felmérni a kistérség lovasturiszitkai helyzetét, a lovardák szolgáltatásait és esetleges együttműködési, fejlesztési lehetőségeit.
A prezentációmban részletesen ismertetem a kutatásaimat, az interjúk során elhangzott véleményeket, valamint igyekszem javaslatokat megfogalmazni a lovasturisztikai ágazat fejlesztésének lehetőségeire.



